Ο **Νοέλ ντυ Φελ** (γαλλικά: Noël du Fail), άρχοντας της Λα Ερισέ (περ. 1520 - 1591), ήταν Γάλλος νομικός και συγγραφέας της περιόδου της Γαλλικής Αναγέννησης. Οι συλλογές ιστοριών του, διασκεδαστικές και σοβαρές, αποτελούν μια ενδιαφέρουσα μαρτυρία για την αγροτική κοινωνία του 16ου αιώνα στη Βρετάνη.

Βιογραφικά στοιχεία
-------------------

Ο Νοέλ ντυ Φελ γεννήθηκε περίπου το 1520 σε μια αγροτική οικογένεια ευγενών, στην οικογενειακή ιδιοκτησία του κάστρου Λετάρ, στο Σαιντ-Ελμπρόν, 10 χλμ. νότια της Ρεν. Σπούδασε νομικά και απέκτησε αξίωμα δικαστή στο επαρχιακό δικαστήριο της Ρεν το 1552. Ως δικαστής, έγραψε μια συλλογή νομικών αποφάσεων του δικαστηρίου της Βρετάνης, *Mémoires recueillis et extraits des plus notables et solennels arrests du Parlement de Bretagne* (*Απομνημονεύματα και αποσπάσματα από τις πιο αξιοσημείωτες και επίσημες υποθέσεις του Δικαστηρίου της Βρετάνης, 1579*).

Ο Νοέλ ντυ Φελ είναι γνωστός σήμερα ως ένας από τους κύριους Γάλλους συγγραφείς διηγημάτων της Γαλλικής Αναγέννησης, και ειδικά ως συγγραφέας των *Propos rustiques - Αγροτικά θέματα* (1547), ένα έργο που περιγράφει τη ζωή δύο χωριών κοντά στη Ρεν και, μέσα από τις αναμνήσεις τεσσάρων ηλικιωμένων αγροτών, σκιαγραφεί μερικούς από τους κατοίκους τους και την αγροτική ζωή κατά τον 16ο αιώνα. Πέρα από τον έπαινο του αγροτικού επαγγέλματος, ο συγγραφέας, αντλώντας την έμπνευσή του από αρχαίους συγγραφείς όπως ο Κάτων ο Πρεσβύτερος, ο Κικέρων και ο Βιργίλιος, υπενθυμίζει στους αγρότες την απλή ευτυχία τους, την οποία πρέπει να διατηρούν ανά πάσα στιγμή. Η διήγηση εναλλάσσεται μεταξύ βουκολικών περιγραφών και κωμικών σκηνών τύπου Ραμπελαί, το πολύπλοκο, πλούσιο γλωσσικά και συχνά σατιρικό έργο επιδέχεται πολλαπλών ερμηνειών. Είναι επίσης ένα από τα λίγα έργα της περιόδου που επικεντρώνεται αποκλειστικά στη ζωή των αγροτών.

Τα μεταγενέστερα κείμενά του - *Baliverneries d'Eutrapel* (*Τσαρλατανισμοί του Ευτράπελου,* 1548) and *Les Contes et Discours d’Eutrapel* (*Τα διηγήματα και οι λόγοι του Ευτράπελου,* 1585) - έχουν περίπου το ίδιο ύφος, αλλά με ευγενείς χαρακτήρες στο επίκεντρο των έργων: τον συνετό Πολύγαμο, τον απατεώνα Λεοπόλδο και τον χαρούμενο Ευτράπελο. Ο διάλογος των τριών ανδρών, συνδυάζοντας τόσο την ηθική σκέψη όσο και την ειρωνεία, χρησιμεύει ως πλαίσιο για μια σειρά από μύθους και περιγραφικά πορτρέτα. Τα σύντομα κωμικά διηγήματα και τα ανέκδοτα είναι σε πρώτη ανάγνωση απλώς διασκεδαστικά, αλλά πίσω από τον ελαφρύ τους τόνο, τη λεκτική φαντασία και τις διασκεδαστικές περιγραφές βρίσκονται βαθιές ηθικές, πολιτικές και θρησκευτικές σκέψεις, συνδέοντας τον ντυ Φελ με τους άλλους σπουδαίους ανθρωπιστές συγγραφείς της γαλλικής λογοτεχνίας του 16ου αιώνα Μισέλ ντε Μονταίνι και Φρανσουά Ραμπελαί. 

Θεωρείται ότι ο ντυ Φελ μεταστράφηκε στον Προτεσταντισμό. Το 1586, συνελήφθη αιχμάλωτος από την Καθολική Ένωση και απελευθερώθηκε μετά από καταβολή λύτρων.

Ο Νοέλ ντυ Φελ πέθανε στις 7 Ιουλίου 1591 στη Ρεν.

Συγγραφικό έργο
---------------

* *Mémoires recueillis et extraits des plus notables et solennels arrests du Parlement de Bretagne* (*Απομνημονεύματα και αποσπάσματα από τις πιο αξιοσημείωτες και επίσημες υποθέσεις του Δικαστηρίου της Βρετάνης),* 1579
* *Propos rustiques de maistre Léon Ladulfi, champenois*, (*Αγροτικά θέματα),* 1547*.* Το βιβλίο εκδόθηκε με το ψευδώνυμο Léon Ladulfi, αναγραμματισμό του ονόματός του Noël du Fail.
* *Baliverneries d’Eutrapel*, Paris, 1548 (*Τσαρλατανισμοί του Ευτράπελου)*
* *Les Contes et Discours d’Eutrapel, par le feu seigneur de la Herissaye gentilhomme breton*, Rennes, Noël Glamet de Quinpercorentin, 1585, (*Τα διηγήματα και οι λόγοι του Ευτράπελου).*

Παραπομπές
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12056934q. Ανακτήθηκε στις 10  Οκτωβρίου 2015.
2. ↑  (Γαλλικά) *Encyclopædia Universalis*. Encyclopædia Britannica Inc.. noel-du-fail. Ανακτήθηκε στις 9  Οκτωβρίου 2017.
3. ↑  (Αγγλικά) *CERL Thesaurus*. Consortium of European Research Libraries. cnp01322997. Ανακτήθηκε στις 9  Οκτωβρίου 2017.
4. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12056934q. Ανακτήθηκε στις 10  Οκτωβρίου 2015.
5. 1 2 3  *Czech National Authority Database*. mub2018996738. Ανακτήθηκε στις 30  Αυγούστου 2020.
6. ↑  *Czech National Authority Database*. mub2018996738. Ανακτήθηκε στις 1  Μαρτίου 2022.
7. ↑  Ανακτήθηκε στις 20  Ιουνίου 2019.
8. ↑  *Czech National Authority Database*. mub2018996738. Ανακτήθηκε στις 18  Δεκεμβρίου 2022.
9. ↑ . «persee.fr/Noël du Fail. Recherches sur sa famille, sa vie et ses œuvres».
10. ↑ . «cujasweb.univ-paris1.fr/Les plus solemnels arrests et reglemens donnez au parlement de Bretagne, éd. 1715, tome premier».
11. ↑ . «cujasweb.univ-paris1.fr/Les plus solemnels arrests et reglemens donnez au parlement de Bretagne, éd. 1715, tome second».
12. ↑ . «researchgate.net/The humour of Noel Du Fail in the 'Propos rustiques'».
13. ↑ . «lesamisdenoeldufail.fr/». Αρχειοθετήθηκε από το πρωτότυπο στις 9 Ιουλίου 2021. Ανακτήθηκε στις 30 Ιουνίου 2021.
14. ↑ . «universalis.fr/encyclopedie/noel-du-fail/».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 29554700
* LCCN: n91050695
* ISNI: 0000 0001 2125 8957
* GND: 118672592
* SELIBR: 260512
* SUDOC: 028810376
* BNF: cb12056934q (data)
* BIBSYS: 90758590
* NLA: 35895278
* NKC: mub2018996738
* ICCU: SBLV073774
* BNE: XX1254494
* CiNii: DA08406392

 |

 |